Arnošt Lustig

Arnošt Lustig (* 21. december 1926, Praha – † 26. február 2011, Praha) bol český spisovateľ a publicista svetového významu, autor celej rady diel s tematikou holokaustu.

 Životopis 
Lustig sa narodil v Prahe, tu aj chodil do obecnej školy a začal študovať na reálke, z ktorej však bol roku 1941 z rasových dôvodov vylúčený. 13. novembra 1942 bol poslaný do koncentračného tábora Terezín a počas vojny spoznal aj ďalšie dva koncentračné tábory, poľský Osvienčim a nemecký Buchenwald. V apríli 1945 sa mu podarilo ujsť z transportu smrti (z Buchenwaldu do Dachau) a až do konca vojny sa ukrýval v Prahe. Počas holokaustu prišiel takmer o celú svoju rodinu, čo ho hlboko poznamenalo. Jeho diela sa už od prvých poviedkových súborov zaoberajú práve tematikou židov a druhou svetovou vojnou.

Po vojne v roku 1946 študoval na Vysokej škole politických a sociálnych vied a začal prispievať do novín a časopisov. V roku 1948 odišiel do Izraela ako spravodaj v izraelsko-arabskej vojne, po návrate pracoval ako redaktor v rozhlase a v Mladom světe. Bol aj televíznym scenáristom (o. i. napísal aj scenár podľa svojej novely Modlitba pro Kateřinu Horovitzovou).

Po augustovej invázii vojsk Varšavskej zmluvy v roku 1968 musel Česko-Slovensko opustiť. Odišiel najprv do Juhoslávie, potom žil v Izraeli. Nakoniec sa usadil v USA a tam prednášal film a literatúru na Americkej univerzite vo Washingtone. V roku 1995 prekvapil tým, že sa stal šéfredaktorom českej verzie časopisu Playboy.

 Dielo 
Tvorba Arnošta Lustiga málokedy vybočila z témy holokaustu. Jeho knihy patria k takzvanej druhej vlne vojnovej prózy, t. j. vojnová próza z 50. a 60. rokov. Autori druhej vlny sa viac zameriavali na psychiku a vzťah jedinca k dobe než na udalosti v širších súvislostiach ako faktograficky zameraná prvá vlna.

 Noc a naděje, 1957 – zb.poviedok, 7 poviedok inšpirovaných vlastnými zážitkami autora v terezínskom gete
 Démanty noci, 1958 – zb.poviedok, obsahuje poviedku Tma nemá stín, sfilmovanú ako Démanty noci (1964, réžia Jan Němec)
 Ulice ztracených bratří, 1959 – zb.poviedok
 Můj známý Vili Feld, 1961 – novela, príbeh človeka, ktorý si obratne získava prospech v Nemcami obsadenej Prahe aj v prostredí koncentračného tábora (po vojne potom dezilúzia a pocit zbytočnosti)
 První stanice štěstí, 1961 – poviedky s trochu socialistickým nádychom
 Dita Saxová, 1962 – novela, o dievčati, ktoré sa vracia z koncentráku a nie je kvôli svojim otrasným zážitkom schopná nadviazať normálny život; nakoniec odíde do Švajčiarska a spácha samovraždu skokom z ľadovca
 Noc a den, 1962 – prepracovaný súbor už skôr vydaných poviedok
 Transport z ráje, 1962
 Nikoho neponížíš, 1963 – zb. 4 poviedok z prostredia protektorátu a Májovej revolúcie
 Modlitba pro Kateřinu Horovitzovou, 1964 – novela podľa skutočnej udalosti (Nemci na Sicílii zajali židovských podnikateľov, pod zámienkami z nich vymámia ich peniaze a pošlú ich s mladou tanečnicou Kateřinou do plynu. Tá si to ako jediná uvedomí, vytrhne dozorcovi zbraň a zastrelí ho, aj keď vie, že vzbura je márna.) Obsah podrobnejšie
 Vlny v řece, 1964 – súborné vydanie niekoľkých predchádzajúcich prác
 Bílé břízy na podzim, 1966
 Propast: Román, 1966 – vojak spadne do priepasti a smrteľne sa zraní, bilancuje svoj život
 Hořká vůně mandlí, 1968 – poviedky, osudy jednej z mnohých židovských rodín zasiahnutých holokaustom
 Miláček, 1968 – román, v ktorom zúročil skúsenosť z izraelsko-arabského konfliktu, milostný príbeh odohrávajúci sa v obliehanom Jeruzaleme
 Nemilovaná: Z denníku sedemnásťročnej Perly Sch., 1979 – novela, príbeh prostitútky v terezínskom gete štylizovaný ako jej denník; Obsah knihy na servere Studentský underground 
 Král promluvil, neřekl nic, 1990 – román, návrat k postave Viliho Felda z románu Můj známý Vili Feld
 Tma nemá stín, 1991
 Velká trojka, 1991
 Trilógia o osudoch troch židovských žien:
 Colette: Dívka z Antverp, 1992
 Tanga: Dívka z Hamburku, 1992
 Lea: Dívka z Leeuwardenu, 2000
 Dům vrácené ozvěny, 1994
 Dívka s jizvou, 1995
 Kamarádi, 1995 – približuje život partie židovských mládencov v Prahe
 Modrý den, 1995
 Porgess, 1995
 Neslušné sny, 1997
 Oheň na vodě: Povídky, 1998
 Dobrý den, pane Lustig: Myšlenky o životě, 1999
 Krásné zelené oči, 2000
 Odpovědi: Rozhovory s Harry Jamesem Cargassem a Michalem Bauerem, 2000
 Eseje: Vybrané texty z let 1965 – 2000, 2001
 3x18 (portréty a postřehy), 2002 – autobiografia (spoluautor František Cinger)
 Zasvěcení, 2002
 Esence, 2004

 Ocenenia 
 1967: Štátna cena za literatúru – za televíznu inscenáciu románu Modlitba pre Katarínu Horovitzovú
 1996: Cena Karla Čapka
 2000: medaila Za zásluhy 1. stupeň
 2006: Čestné občianstvo MČ Prahy 2 udelené 3. mája
 2008: Nominácia na Pulitzerovu cenu
 2008: Udelená Cena Franza Kafku
 2009: Nominácia na Medzinárodnú Man Bookerovu cenu – za dlhodobý prínos svetovej literatúre v angličtine

 Referencie 

 Pozri aj 
 Zoznam českých spisovateľov

 Iné projekty 

 Zdroj 

Kategória:Českí novinári
Kategória:Českí spisovatelia
Kategória:Českí scenáristi
Kategória:Politici KSČ
Kategória:Spisovatelia židovského pôvodu
Kategória:České osobnosti židovského pôvodu
Kategória:Preživší holokaust
Kategória:Väzni koncentračného tábora Buchenwald
Kategória:Väzni koncentračného tábora Auschwitz
Kategória:Nositelia Medaily Za zásluhy (Česko)
Kategória:Českí emigranti a exulanti
Kategória:Osobnosti z Prahy